• অভিনেতা অমিতাভ বচ্চনের সঙ্গে আপনার খুব ভল একটা সম্পর্ক রয়েছে। তাঁকে নিয়ে ছবি করার অভিজ্ঞতাটা কেমন? তাঁর তো ৭৩ বছর বয়স, তাঁর জন্য আপনি কীভাবে আপনার শ্যুটিংকে কমফর্টেবল করে তোলেন?
সুজিত: সম্ভবত আমার উপরে তাঁর বিশ্বাস রয়েছে। আর সেইজন্যই আমরা একসঙ্গে কাজ করি। আপনি যদি একটা সুস্থ কাজের সম্পর্ক তৈরি করতে পারেন, তাহলে একটা বিশ্বাসের জায়গা গড়ে ওঠা সম্ভব। যার ফলে সম্পর্ক অনেক বেশি দীর্ঘস্থায়ী হয়। আমি নিজেও কখনও তাঁর কাছ থেকে কোনও শর্তহীন সুযোগ-সুবিধাও নিইনি। আমি সবসময়ে কাজের বিষয়েই তাঁর কাছ থেকে সাহায্য নিয়েছি। তাঁকে প্রশ্ন করেছি যে, তিনি আমার ছবিতে কাজ করতে পারবেন কি না। তাঁর সবসময়েই মনে হয়েছে, কাজটায় সৃষ্টির আনন্দ রয়েছে, তিনি উপভোগ করবেন। আর সেই কারণেই ওঁর সঙ্গে সম্পর্কটা খুবই ভাল রয়েছে।
• ‘পিঙ্ক’ ছবিটির পটভূমিকা আবারও দিল্লি। আপনি আপানার প্রায় সব ছবিই এই শহরকে কেন্দ্র করে তৈরি করেন। মনে হয়, এই শহরটি আপনার কাছে খুব প্রিয়। এ বিষয়ে কিছু বলুন...
সুজিত: আমার সবকটি ছবিই দিল্লি-কেন্দ্রিক। এমনকী, ‘য়ঁহা’ ছবিটি একটি কাশ্মীরী গল্প, সেখানেও কিছু দিল্লির শট ছিল। দিল্লি আমার হৃদয়ের খুব কাছের শহর। ‘ভিকি ডোনর’ এবং ‘পিকু’ দিল্লিকে ঘিরেই গড়ে উঠেছে। আমি নিজেও দিল্লিতেই বড় হয়েছি। 
প্রাথমিকভাবে, এই ছবির পরিচালক অনিরুদ্ধ রায়চৌধুরী এই ছবিটি বাংলায় তৈরি করতে চেয়েছিলেন। আমিই জেদ করে ছবিটি দিল্লিতে তৈরি করতে চাই। আমি এই শহরটিকে খুব ভালভাবে চিনি এবং জানি, সেখানে কী ঘটে চলেছে। আমি সেখানকার মানুষ এবং সেখানকার ভাষাও খুব ভাল জানি। ‘পিকু’ এবং ‘ভিকি ডোনর’ ছবিতে দিল্লি শহরকে যেভাবে দেখানো হয়েছে, ‘পিঙ্ক’-এ দর্শক দিল্লিকে একটু অন্যভাবে পাবেন। ‘পিঙ্ক’ ছবিতে দিল্লির অন্ধকারাচ্ছন্ন জায়গাটি দেখতে পাবেন। আপনি যদি ছবির ট্রেলার দেখে থাকেন, তা হলে বুঝতে পারবেন ছবিটা বেশ ‘কড়া’ চরিত্রের।      

‘পিঙ্ক’
• এর আগে আপনি বলেছিলেন, গোলাপী রংটিকে অনেকসময়ে ভুল অর্থে নেওয়া হয়ে থাকে, এবং এই ছবিতে গোলাপী রংয়ের সঠিক অর্থটি বোঝা যাবে। আপনি আরও বলেছিলেন যে, এই ছবির মধ্যে দিয়ে গোলাপী রংয়ের বিভিন্ন দিক সম্পর্কে তুলে ধরেছেন। এই ছবির অভিনেত্রী তাপসি পান্নু বলেছিলেন, ‘বেশিরভাগ সময়েই গোলাপীকে নরম আর নাজুক রং হিসেবে আমরা দেখে থাকি। সমাজও মেয়েদের সঙ্গে গোলাপীকে অ্যাসোসিয়েট করে সহজেই। এই ছবিতে দর্শকের সেই অভ্যেসটাকে ভাঙতে চাইছি।’ আপনি এই ছবির প্লট ব্যাখ্যা না করে, এই বিষয়টিকে ব্যখ্যা করতে পারবেন?
সুজিত: ছবিটি দেখার পরই আমি এই বিষয়টির ব্যখ্যা করতে পারব এবং তখনই গোলাপি রঙের তাৎপর্য পরিষ্কার হয়ে যাবে। আমার মনে হয়, ‘পিঙ্ক’ একটা খুবই মনকাড়া টাইটেল। ছবির অন্তঃকরণের সঙ্গে ছবির নাম মিলে যায়। সামাজিকভাবে গোলাপি রংটি মূলত মহিলাদের অনুষঙ্গেই মনে পড়ে, তাদের কেমন একটা ‘নরম’ করে দেখাতেই এই রং ব্যহার হয়। তবে আমি বলব, এই রঙের আরও অনেক শেড রয়েছে। এমনকী, পুরুষরাও এই রং পরতে পারেন। এই রঙের অসংখ্য শেড রয়েছে, যাদের উদ্‌ঘাটন সম্ভব।
• তসলিমা নাসরিন টুইট করেছিলেন,  ‘অমিতজি বলেন, গোলাপি রং নারী-ক্ষমতায়নের প্রতীক। কিন্তু এর সঙ্গে ময়েদের কোনও সম্পর্ক নেই। মেয়েদের জন্য গোলাপি এবং ছেলেদের জন্য নীল—  এটা শুধুই মার্কেটিং স্ট্র্যাটেজি।’ এ বিষয়ে কী বলবেন?
সুজিত: আমার মনে হয় না যে, মিস্টার বচ্চন এমন কিছু বলেছেন। আমরে যা বলতে চেয়েছি, তা হল— পিঙ্ক শুধুই একটি রং। আমি তসলিমাকে এটাই বলতে চাইব যে, আমরা একটা আকর্ষণীয় টাইটেল চেয়েছিলাম। কাজ করার সময়েও আমাদের এটা মনে হয়েছিল, আমরা যে ছবিটা বানাতে চলেছি তার সঙ্গে এই টাইটেলটা একেবারেই লাগসই।

 ছবির শ্যুটিং চলাকালীন
• এটি একটি মহিলা-কেন্দ্রিক ছবি। কিন্তু ছবির লেখক, প্রযোজক এবং পরিচালক সকলেই পুরুষ। তবুও আপনি খুব ভাল কাজ করেছেন। এই ছবিটি তৈরি করার সময়ে আপনি কী মহিলাদের কাছ থেকে কোনও পরামর্শ নিয়েছিলেন?
সুজিত: বহু মহিলাই এই ছবি তৈরিতে আমাদের সাহায্য করেছেন। ‘পিকু’ এবং ‘ভিকি ডোনর’-এ প্রগতিশীল মহিলা চরিত্র ছিল। দু’টি ছবিরই লেখিকা ছিলেন জুহি চতুর্বেদী। একজন মহিলার মনের ভিতরে কী চলছে, তাঁকে কী কী বিষয়ের মোকাবিলা করতে হয়, তা আমি কখনওই বুঝব না। কিন্তু সমাজের প্রতি তার যে প্রতিফলন, আমি প্রত্যক্ষ করেছি, সেটাই ছবিতে তুলে ধরার চেষ্টা করেছি। বাস্তবিক ক্ষেত্রে, যে সমস্ত ঘটনা আমি লক্ষ করেছি এবং বাস্তবের যে সব মামলায় মেয়েদের কাঠগড়ায় দাঁড়াতে হয়, তারও খোঁজ নিয়েছি। ট্রেলার থেকেই আমি খুব ভাল দর্শক-প্রতিক্রিয়া পেয়েছি।
• মহিলা-কেন্দ্রিক ছবি তৈরি করার বিষয়ে কি আপনার আরও পরিকল্পনা রয়েছে? 
সুজিত: আনি এখনও বুঝতে পারছি না, ‘মহিলা-কেন্দ্রিক’ ছবি বলতে আপনি কী বলতে চাইছেন। একটি ছবি যদি একজন মহিলাকে কেন্দ্র করে গড়ে ওঠে, তাহলেই তো সেটা ‘মহিলা-কেন্দ্রিক’ ছবি হল না। ছবির গল্প যা খুশি হতে পার। তবে, আমি এটা বলতে পারি ভবিষ্যতে আমি যে ছবিই তৈরি করি না কেন, সেখানে মহিলারা প্রগতিশীলই হবেন। 
অারও পড়ুন 
‘‘অবসাদে ভুগলেই কলকাতায় যান’’, বলছেন অমিতাভ। পড়ুন এক্সক্লুসিভ সাক্ষাৎকার
 
• আমি শুনেছি যে, আপনি নাকি এই ছবি থেকে অনেক গুরুত্বপূর্ণ দৃশ্য বাদ দিয়ে দিয়েছেন। কেন?
সুজিত: এটা নেহাতই সম্পাদনার স্বার্থে। এটা নির্ভর করে আমি আমার দর্শককে গল্পের কতখানি জানাতে চাই তার উপরে। এভাবে দৃশ্য বাদ দিয়ে দেওয়া খুবই কষ্টকর। কিন্তু একটি গল্পকে সঠিকভাবে উপস্থাপনা করার জন্য মাঝে মাঝে একটু নিষ্ঠুর হতেই হয়।
• কোনও বাংলা ছবি তৈরি করার পরিকল্পনা রয়েছে? বাংলার কোন কোন পরিচালকের দ্বারা আপনি অনুপ্রাণীত হন?
সুজিত: এই মুহূর্তে বাংলা ছবি পরিচালনা করার কোনও পরিকল্পনা নেই। এর প্রধান কারণ হল এই—  বাংলা ভাষার উপরে এখনও আমার সেইভাবে দখল নেই। আমার মনে হয়, ভাষার উপরে গভীর দখল না থাকলে কোনও পরিচালকেরই সেই ভাষায় ছবি তৈরি করা উচিত নয়। বাংলায় সত্যজিৎ রায়, ঋত্বিক ঘটক, তপন সিংহ এবং মৃণাল সেন-এর কাজ আমাকে ভীষণ অনুপ্রাণীত করে। তাছাড়ার বাঙালির রসবোধ তো অসামান্য! আমিও বোধহয় এতে বাদ পড়ি না।। প্রত্যেক বাঙালিই হলেন একটি ‘চরিত্র’ এবং তাঁদের প্রত্যেকেরই একটা না একটা গল্প রয়েছে। আমি বাঙালি সংস্কৃতি এবং এর মধ্যেকার আলোছায়া খুবই ভালবাসি এবং আমি আমার প্রত্যেকটি ছবিই একটা বাঙালি দৃষ্টিকোণ থেকে তৈরি করার চেষ্টা করি।

ছবির শ্যুটিং চলাকালীন
• শোনা যাচ্ছে, জুহির চিত্রনাট্যে আপনার কোনও ছবিতে নাকি রণবীর কপূর অভিনয় করতে চলেছেন? আপনার পরবর্তী ছবি সম্পর্কে কিছু বলুন...
সুজিত: এটা ভুল খবর। আমি আমার ভবিষ্যতের একটা প্রজেক্ট নিয়ে আমার লেখকদের স‌ঙ্গে আলাপ-আলোচনা করছি। আমি সাধারণত যেসব লেখকদের সঙ্গে আগে কাজ করেছি, তাঁদের সঙ্গেই কাজ করে থাকি। চিত্রনাট্য তৈরি হয়ে যাওয়ার পরেই আমি আমার ছবি সম্পর্কে মন্তব্য করি।
• কমার্শিয়াল সারোগেসির উপরে নিষেধাজ্ঞা জারি করার পরে, ভারত সরকার শুক্রাণু দান করার উপরেও নিয়ন্ত্রণ জারি করতে পারে— এবিষয়ে আপনার কী বক্তব্য? স্পার্ম ডোনেটিং-এর উপর আপনি একটি ছবি তৈরি করেছেন, তাই এবিষয়ে আপনার মতামত কী?
সুজিত: এ বিষয়ে মন্তব্য করার জন্য আমি কেউ নই। আমি মনে করি যে, এমন বহু জ্ঞানসম্পন্ন, বুদ্ধিজীবী ব্যক্তি রয়েছেন, যাঁরা দেশ চালান, বিষয়টি তাঁদেরই বিবেচনা করা উচিত। আমি এই বিষয়ে মন্তব্য করতে পারি না।